Liisu Arro

Liisu Arro (sündinud 5. jaanuaril 1981 Tallinnas) on eesti keraamik, tarbekunstnik.
Liisu Arro lõpetas aastal 2006 Eesti Kunstiakadeemias keraamika eriala ja on täiendanud ennast Portugalis. Ta on keraamikaga tegelenud 2002. aastast alates. 2005. aastal avas ta oma keraamika ateljee, mille arendamisega tegeleb pidevalt. Liisu on eksponeerinud oma töid nii ühis- kui isikunäitustel Eestis, Inglismaal, Taanis ja Saksamaal.
2016. aastal asutas ta koos abikaasa Eero Talvistuga brändi Arro Keraamika, millest tänaseks on saanud Arro Porcelain. Arro Porcelain toodab luksuslikke igapäevaseks kasutamiseks mõeldud nõusid ühes vanimas portselanitehases Portugalis, eksootiline portselaninõude kollektsioon pakub kättesaadavamat alternatiivi Liisu Arro kallimale käsitööloomingule. Bränd teeb Liisust taasiseseisvunud Eesti esimese portselannõude sarja autori. Esimene toodetud seeria põhineb Liisu enda loomingul, aga tulevastel seeriatel on plaan kasutada ka Liisu vanemate ja vanavanemate loomingut.
Kunstnikku inspireerib kõik tavaline ja igapäevane töödes põimuvad omavahel kirg elu vastu ja põhjamaine vaoshoitus, mille tulemuseks on tehniliselt kvaliteetne ja ainulaadne looming, mida inimestel on võimalik igapäevaselt kasutada. Tarbekunst on üldlevinud arvamuse järgi väga praktiline, kuid tihti paigutab Liisu oma loodud esemetele eeterlikke ideid, mis tundub esmapilgul vastuoluline, kuid just see kontrast tarbeeseme ja sõnumi vahel, maise ja taevaliku piiril, loob kummalise koosluse, mis paneb kohati punastama ja teisalt imetlema. Liisu Arro on keraamik, kelle tööd on omanäolised ja silmapaistvad. Ta on oma töös leidnud selge julge käekirja ja tema looming eristub tugevalt tarbe­nõu valikust.
2013. aastal tegi Liisu Arro auhinnad Viru Keskusele ning 2008. aastal Raadio 2 Aastahiti auhinnad.

Isiklikku

Liisu on sündinud ja kasvanud mitmendat põlve kunstnike lapsena. Tema isa on kunstnik Jaak Arro, ema kunstnik Epp Maria Kokamägi. Liisu vanaisa oli kunstnik Luulik Kokamägi, vanaema on kunstnik Imbi Lind. Tema õde on kokk Anni Arro ja vend fotograaf ja videokunstnik Johannes Arro.
Liisu Arro on lesk, tema abikaasa oli produtsent Eero Talvistu (1976–2919), nende tütar on Elsa Talvistu.
Preagu elab Liisu oma perega Haapsalus, kus asub ka tema ateljee ning peregalerii Epp Maria Galerii, seal saab näha ja osta Liisu Arro ning tema vanemate loomingut.  Enne 2011. aastal Haapsallu elama asumist elas Liisu oma abikaasa Eeroga pealinna südames, otse Kaubamaja vastas. 44-ruutmeetrises korteris elati viis aastat. Kui Liisu Inglismaal keskkooli lõpetas, elas ta aasta vanematekodus ja suundus seejärel Helsingisse politoloogiat õppima. Tol ajal ostetigi kaasaga korter Gonsiori tänavale, sest Eesti kunstiakadeemia vahetusõpilasena oli mugav üle tee koolis käia. Haapsalus promenaadiäärses majas elasid varem Liisu vanemad, kuid nemad tahtsid päris maale elama kolida ning kaht maja tundus tülikas ja kulukas üleval pidada. Kolmest lapsest kõnetas Haapsalu enim just Liisut.

Näitused

2016 “Valgus” galeriis HOP, Tallinnas
2014 “Ornamentaalne” grupinäitus Tallinna Kunstihoones
2014 “Vahel ma kukun nii kiiresti, et on tunne, nagu lendaksin” isikunäitus Sfääris Tallinnas
2013 “Talveöö unenägu” koos Kateriin Rikkeniga galeriis Pink Tallinnas
2013 “Käsikäes” Eesti Tarbekunsti- ja Disainimuuseumis Tallinnas
2013 “Inheritance” koos ema Epp Maria Kokamäe ja vanaema Imbi Linnuga galeriis Sur La Montagne (SLaM) Berliinis
2011 “Carpe Diem” isikunäitus Lutheri Stuudios Tallinnas
2010 “Milles Fleurs” koos isa Jaak Arroga HOP galeriis Tallinnas
2010 Ceramic Context 2010, Bornholmil Taanis
2007 “Baltic Way” ühisnäitus Cardiffis Walesis
2007 “Asjade seis” tarbekunsti ülevaatusnäitus Kunstihoones
2007 “Pole olemas tasuta lõunaid?” koos Kaie Pungasega Hop galeriis
2006 EKA lõpetajate ühisnäitus Lastemaailma galeriis
2005 “Kannu ümber” EKA-s
2004 “Keramion keraamikas. Eesti kaasaegne kunst” Eesti Tarbekunsti ja Disainimuuseum
2003 Noorte keraamikute näitus “Noored savikäpad Albu mõisas”

Töid kogudes

Eesti Tarbekunsti ja Disainimuuseum
Erakogudes Eestis ja väljaspool

Haridus

2002–2006 Eesti Kunstiakadeemia
Peaeriala keraamika / Erasmuse vahetusprogrammiga 6 kuud ESAD’is, Portugalis
2000–2005 Helsingi Ülikool, Soome
Peaeriala politoloogia
1997–1999 Chigwell School, Inglismaa
Peaained: klassikaline tsivilisatsioon, inglise kirjandus, kunst
1988–1997 Tallinna Inglise Kolledž
1987–1988 Pärnu Lydia Koidula nimeline keskkool